
Indledning: Når man har system – men ikke styr på noget


Jeg har altid haft en ret vild evne til at holde fast i en idé. Og mange af dem. Jeg kan fordybe mig, finde mønstre, skabe systemer. Jeg kan lave farvekoder, bruge fem apps på én gang og designe mit eget konfliktskema. Det ser imponerende ud udefra. Folk tror, jeg er struktureret.


Men det er ikke rigtigt. Jeg er ikke struktureret. Jeg er systematisk. Og det er noget helt andet.


Det tog mig 44 år og en ADHD-diagnose at forstå, hvor meget den forskel betyder – i mit arbejdsliv, mit familieliv og i mit hoved. Først da jeg begyndte at kende forskellen, begyndte jeg også at kende mig selv.


Denne bog er ikke en manual. Den er ikke en metode.


Det er en ærlig fortælling fra et hoved, der aldrig helt har passet ind i skemaerne – men som med tiden har fundet en måde at navigere i dem alligevel.


Den er til dig, der laver systemer, ingen andre forstår.


Til dig, der har styr på kaos – men på din egen måde.


Til dig, der bliver misforstået som distræt, doven eller rodet – men som prøver hårdere end de fleste.


Jeg har skrevet denne bog, fordi jeg selv manglede den.


Jeg manglede nogen, der sagde: Du behøver ikke være struktureret for at fungere.


Du må gerne være systematisk, intuitiv og lidt rodet – og stadig være både stærk, kærlig og professionel.


Hvis du kan genkende dig selv, bare en lille smule, så håber jeg, du kan bruge noget af det, du finder her.


Ikke som en løsning – men som et skulderklap.


Et ”jeg ser dig”.


Lad os begynde dér.









Kapitel 1: Struktur og systematik – hvad er egentlig forskellen?

Forestil dig to mennesker. Den ene har mapper, etiketter, ugeplaner og farvekoordinerede sokker. Den anden har post-its overalt, tre apps med huskelister og en imponerende evne til at jonglere ti projekter på én gang – men glemmer tandlægetiden.

